Document ID: 32008D0544

KOMISJONI OTSUS,
20. juuni 2008,
millega muudetakse otsust 2004/858/EÜ ning asendatakse nimetus Rahvatervise Programmi Täitevamet nimetusega Tervise- ja Tarbijaküsimuste Rakendusamet
(2008/544/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 19. detsembri 2002. aasta määrust (EÜ) nr 58/2003, millega kehtestatakse nende täitevasutuste põhikiri, kellele usaldatakse teatavad ühenduse programmide juhtimisega seotud ülesanded, (1)
ning arvestades järgmist:
(1)
Rahvatervise Programmi Täitevamet on loodud komisjoni otsusega 2004/858/EÜ, (2) et juhtida ühenduse rahvatervise valdkonna tegevusprogrammi (edaspidi „rahvatervise programm 2003-2008”), mille Euroopa Parlament ja nõukogu võtsid vastu otsusega nr 1786/2002/EÜ. (3) Komisjoni otsusega 2004/858/EÜ on sätestatud, et täitevameti tegevusaeg kestab kuni 31. detsembrini 2010, et täitevamet saaks sõlmida lepinguid ja anda toetusi rahvatervise programmi 2003-2008 raames.
(2)
Euroopa Parlamendi ja nõukogu 23. oktoobri 2007. aasta otsus nr 1350/2007/EÜ, millega kehtestatakse ühenduse teine tervisevaldkonna tegevusprogramm (2008-2013) (4) (edaspidi „teine rahvatervise programm 2008-2013”), jõustus 21. novembril 2007. Teine rahvatervise programm on loodud selleks, et jätkata ühenduse meetmeid rahvatervise valdkonnas, keskendudes kolmele üldeesmärgile: kodanike tervisekaitse parandamine, tervise edendamine, et suurendada jõukust ja solidaarsust, ning terviseteadmiste loomine ja levitamine.
(3)
18. detsembril 2006 võtsid Euroopa Parlament ja nõukogu vastu ühenduse tarbijapoliitika tegevusprogrammi aastateks 2007-2013 (5) (edaspidi „tarbijapoliitika programm 2008-2013”), millega kehtestatakse tarbijapoliitika toetamiseks mõeldud ühenduse meetmete rahastamise üldine raamistik aastateks 2007-2013. Programmi eesmärk on täiendada, toetada ja kontrollida liikmesriikide poliitikat ning aidata kaasa tarbijate tervise, turvalisuse ja majandushuvide kaitsele, samuti nende teabe ja koolituse saamise ning oma huvide kaitseks organiseerumise õiguse edendamisele.
(4)
Euroopa Parlamendi ja nõukogu 29. aprilli 2004. aasta määruse (EÜ) nr 882/2004 (ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks) (6) artiklis 51 on sätestatud, et komisjon võib korraldada liikmesriikide pädevate asutuste personalile koolituskursusi, mis võivad olla avatud ka osalejatele kolmandatest riikidest, eelkõige arengumaadest. Koolitus hõlmab selliseid valdkondi nagu toidu- ja söödaalased õigusnormid ning loomatervishoiu ja loomade heaolu nõuded. Lisaks on nõukogu 8. mai 2000. aasta direktiivi 2000/29/EÜ (taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta) (7) artikli 2 lõike 1 punktiga i loodud õiguslik alus koolituste korraldamiseks taimetervise valdkonnas, sest ühenduse korraldatud koolitused on osa ühenduse üldisest koolitusstrateegiast, mis hõlmab toidu- ja söödaalaseid õigusnorme ning loomatervishoidu ja loomade heaolu käsitlevaid eeskirju ning taimetervise nõudeid (edaspidi „määruse (EÜ) nr 882/2004 ja direktiivi 2000/29/EÜ kohased toiduohutuse koolitusmeetmed”).
(5)
Väliskonsultantide koostatud kulude-tulude analüüs näitas, et teise rahvatervise programmi 2008-2013 rakendusülesannete jätkuv volitamine olemasolevale Rahvatervise Programmi Täitevametile oleks kõige tulusam.
(6)
Kulude-tulude analüüs osutas ka, et Rahvatervise Programmi Täitevamet täidaks tarbijapoliitika programmiga 2007-2013 seotud rakendusülesandeid ning määruse (EÜ) nr 882/2004 ja direktiivi 2000/29/EÜ kohaseid toiduohutuse koolitusmeetmeid tõhusamalt, samal ajal kui nende programmide ja meetmete üldise juhtimisega tegeleks komisjon.
(7)
Selleks et Rahvatervise Programmi Täitevameti nimetuses kajastuksid ameti uued ülesanded, tuleks see nimetada Tervise- ja Tarbijaküsimuste Rakendusametiks.
(8)
Seetõttu tuleks otsust 2004/858/EÜ vastavalt muuta.
(9)
Käesolev otsus on kooskõlas täitevasutuste komitee arvamusega,
ON TEINUD JÄRGMISE OTSUSE:
Artikkel 1
Otsust 2004/858/EÜ muudetakse järgmiselt.
1)
Artikli 1 lõige 2 asendatakse järgmisega:
„2. Ameti nimi on Tervise- ja Tarbijaküsimuste Rakendusamet.”.
2)
Artikkel 3 asendatakse järgmisega:
„Artikkel 3
Kestus
Rakendusamet tegutseb 1. jaanuarist 2005 kuni 31. detsembrini 2015.”.
3)
Artikkel 4 asendatakse järgmisega:
„Artikkel 4
Eesmärgid ja ülesanded
1. Amet vastutab otsusega nr 1350/2007/EÜ kehtestatud teise rahvatervise programmi 2008-2013 ja otsusega nr 1926/2006/EÜ kehtestatud tarbijapoliitika programmi 2008-2013 rakendusülesannete ning määruse (EÜ) nr 882/2004 ja direktiivi 2000/29/EÜ kohaste toiduohutuse koolitusmeetmete elluviimise eest:
a)
määruse (EÜ) nr 58/2003 artikli 6 lõike 3 kohaselt komisjoni volikirjas määratletud eriprojektide eri etappide juhtimine eespool nimetatud ühenduse programmide ja meetmete rakendamiseks, samuti vajaliku kontrolli tegemine ning asjakohaste otsuste vastuvõtmine vastavalt komisjoni antud volitustele;
b)
eelarve täitmisega seotud dokumentide vastuvõtmine kulude ja tulude osas ning vastavalt komisjoni antud volitustele kõikide toimingute tegemine, mis on vajalikud eespool nimetatud ühenduse programmide ja meetmete rakendamiseks, eelkõige lepingute sõlmimise ja toetuste andmisega seotud tegevus;
c)
eespool nimetatud ühenduse programmide ja meetmete rakendamise suunamiseks vajalike andmete kogumine, analüüs ja edastamine komisjonile.
2. Täitevamet tegeleb ka Euroopa Parlamendi ja nõukogu 23. septembri 2002. aasta otsusega nr 1786/2002/EÜ kehtestatud rahvatervise programmi aastateks 2003-2008 rakendamise raames talle usaldatud rakendusmeetmete erinevate etappide juhtimisega.
3. Komisjoni otsusega pannakse täpselt paika täitevametile usaldatavad ülesanded. Komisjoni otsus edastatakse määruse (EÜ) nr 58/2003 artikli 24 alusel loodud komiteele teavitamise eesmärgil.”.
4)
Artikkel 6 asendatakse järgmisega:
„Artikkel 6
Toetused
Täitevametile antakse toetust Euroopa ühenduste üldeelarvest, see toetus arvatakse maha vahenditest, mis on ette nähtud otsusega nr 1350/2007/EÜ kehtestatud teise rahvatervise programmi 2008-2013, otsusega nr 1926/2006/EÜ kehtestatud tarbijapoliitika programmi 2008-2013 ning määruse (EÜ) nr 882/2004 ja direktiivi 2000/29/EÜ kohaste toiduohutuse koolitusmeetmete jaoks.”.
Artikkel 2
Kõiki viiteid Rahvatervise Programmi Täitevametile tuleb tõlgendada viidetena Tervise- ja Tarbijaküsimuste Rakendusametile.
Brüssel, 20. juuni 2008

Labels: 0
3
15